SA man in Somalië doodgeskietŉ Suid-Afrikaanse veiligheidsinstrukteur, Lodewyk Pietersen (55), is Vrydag deur ŉ veiligheidswag doodgeskiet in Puntland, ’n semi-outonome gebied in die noorde van Somalië. Pietersen het volgens berigte vir Saracen International, ŉ maatskappy wat taakmagte teen seerowers oplei, gewerk. Hy was getroud met kinders. ŉ Woordvoerder van Suid-Afrika se departement van internasionale betrekkinge, Clayson Monyela, sê hulle is nog nie van sy dood in kennis gestel nie. Volgens ŉ verklaring van Puntland se regering, is Pietersen doodgeskiet terwyl hy die land se maritieme magte vergesel het in ŉ sending wat seerowers geteiken het. Pietersen is glo deur sy lyfwag doodgeskiet ná ŉ argument. Somalië is een van die gevaarlikste plekke vir buitelanders om te werk.